**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 03 ДУГААР САРЫН 30-НЫ ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-5 |
|  | 1.“Монгол Улсын эрдэнэсийн сангийн үндсэн сангийн орлого, үндсэн болон гүйлгээний сангийн зарлагын 2022 оны төсвийн тухай” Улсын Их Хурлын тогтоолын төсөл /хаалттай/  2. “Тогтоолын хавсралтыг шинэчлэн батлах тухай” Улсын Их Хурлын тогтоолын төсөл /Засгийн газар 2022.01.05-ны өдөр өргөн мэдүүлсэн, хэлэлцэх эсэх/ | -  3-5 |

***Монгол Улсын Их Хурлын 2022 оны хаврын ээлжит чуулганы***

***Эдийн засгийн байнгын хорооны 03 дугаар сарын 30-ны өдөр***

***/Лхагва гараг/-ийн хуралдааны товч тэмдэглэл***

Улсын Их Хурлын гишүүн С.Чинзориг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 16 цаг 15 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Т.Аюурсайхан, Ж.Бат-Эрдэнэ, Х.Болорчулуун, Ж.Ганбаатар, Н.Ганибал, Ч.Хүрэлбаатар.*

Хаалттай хуралдаанаар “Монгол Улсын эрдэнэсийн сангийн үндсэн сангийн орлого, үндсэн болон гүйлгээний сангийн зарлагын 2022 оны төсвийн тухай” Улсын Их Хурлын тогтоолын төслийг хэлэлцэв.

*Хаалттай хуралдаан 20 минут үргэлжилж, 19 гишүүнээс 12 гишүүн хүрэлцэн ирж, 63.2 хувийн ирцтэйгээр 16 цаг 35 минутад нээлттэй горимд шилжив.*

***Хоёр.“Тогтоолын хавсралтыг шинэчлэн батлах тухай” Улсын Их Хурлын тогтоолын төсөл*** */Засгийн газар 2022.01.05-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Монгол Улсын Шадар сайд С.Амарсайхан, Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Барилга, хот байгуулалтын сайд Б.Мөнхбаатар, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрчим хүчний сайд Н.Тавинбэх, Сангийн яамны Санхүүгийн бодлогын газрын дарга Б.Сүх-Очир, мөн яамны Хөгжлийн санхүүжилт, төсвийн хөрөнгө оруулалтын газрын дарга Ч.Чимидсүрэн, Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Хөрөнгө оруулалтын бодлогын газрын даргын албан үүргийг түр орлон гүйцэтгэгч Б.Анар, Хөгжлийн санхүүжилтийн бодлогын газрын даргын албан үүргийг түр орлон гүйцэтгэгч И.Батхүү, Хөгжлийн нэгдсэн бодлогын газрын даргын албан үүргийг түр орлон гүйцэтгэгч Ж.Ганбаяр, Макро эдийн засгийн газрын даргын албан үүргийг түр орлон гүйцэтгэгч Л.Энх-Амгалан, Хөгжлийн судалгааны газрын даргын албан үүргийг түр орлон гүйцэтгэгч Б.Түмэндэлгэр, Барилга, хот байгуулалтын яамны Бодлого, төлөвлөлтийн газрын дарга Б.Гүнболд, мөн яамны Барилга, барилгын материал үйлдвэрлэлийн газрын дарга Д.Гантулга, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Санхүүгийн хөрөнгө оруулалтын газрын дарга Б.Отгонцэцэг, Хяналт-шинжилгээ, үнэлгээ, дотоод аудитын газрын дарга Б.Алтансүх, Мал аж ахуйн бодлогын хэрэгжилтийг зохицуулах газрын Генетик нөөцийн хэлтсийн дарга Д.Батсүрэн, Мал эмнэлгийн ерөнхий газрын дарга Д.Батчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Л.Батмөнх, Ц.Баянмөнх, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Төслийн үзэл баримтлалын талаар илтгэлийг Сангийн сайд Б.Жавхлан танилцуулав.

Илтгэлтэй холбогдуулан Улсын Их Хурлын гишүүдээс асуулт, санал гараагүй болно.

**С.Чинзориг:** “Тогтоолын хавсралтыг шинэчлэн батлах тухай” Улсын Их Хурлын тогтоолын төслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 40 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Нээлттэй хуралдаан 08 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 16 цаг 40 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 03 ДУГААР САРЫН 30-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Чинзориг:** Байнгын хорооны гишүүдийнхээ энэ өдрийн амгаланг айлтгая. Байнгын хорооны хуралдааны ирц 57.9 хувьтай байгаа учраас Байнгын хорооны хуралдааныг эхэлж байна. Хуралдаанд Батлут гишүүн хүрэлцэн ирсэн, Баттөмөр гишүүн хүрэлцэн ирсэн, Булгантуяа гишүүн хүрэлцэн ирсэн, Ганхуяг гишүүн хүрэлцэн ирсэн, Даваасүрэн гишүүн хүрэлцэн ирсэн, Доржханд гишүүн хүрэлцэн ирсэн, Оюунчимэг гишүүн хүрэлцэн ирсэн, Цогтгэрэл гишүүн хүрэлцэн ирсэн, Цэрэнпунцаг гишүүн хүрэлцэн ирсэн, Энхбаяр гишүүн хүрэлцэн ирсэн байна. Аюурсайхан гишүүн чөлөөтэй, Ганбаатар гишүүн чөлөөтэй, Хүрэлбаатар гишүүн чөлөөт. Дашдэмбэрэлийн Бат-Эрдэнэ гишүүн хүрэлцэн ирсэн юм байна. Ингээд хуралдааны ирцийг танилцуулж дууслаа.

Хуралдаанаар хэлэлцэх асуудлаа танилцуулна. Эдийн засгийн байнгын хороо дангаараа хуралдаад, тэрний дараа Төрийн байгуулалтын байнгын хороо хамтарсан хурлаар үйл ажиллагааны хөтөлбөр, хэрэгжилт, үндсэн чиглэл хэлэлцэх юм. Тэгэхээр сайд нар түр чөлөөтэй байж болох юм байна.

Хуралдааны хэлэлцэх асуудлыг танилцуулъя.

Нэг дэх асуудал, Монгол улсын эрдэнэсийн сангийн үндсэн сангийн орлого, үндсэн болон гүйлгээний сангийн зарлагын 2022 оны төсвийн тухай Улсын Их Хурлын тогтоолын төсөл, хаалттай хэлэлцүүлэх юм байна.

Хоёр.“Тогтоолын хавсралтыг шинэчлэн батлах тухай” Улсын Их Хурлын тогтоолын төсөл. Монгол Улсын Засгийн газар 2022 оны 1 сарын 5-нд өргөн мэдүүлсэн, хэлэлцэх эсэхийг хэлэлцэнэ.

Хэлэлцэх асуудал дээр өөр саналтай гишүүд байна уу? Хэлэлцэх асуудал өөр саналтай гишүүд алга. Хэлэлцэх асуудлаа баталлаа.

Хэлэлцэх асуудалдаа орно.

**Нэг дэх асуудал. Монгол улсын эрдэнэсийн сангийн үндсэн сангийн орлого, үндсэн болон гүйлгээний сангийн зарлагын 2022 оны төсвийн тухай Улсын Их Хурлын тогтоолын төслийг хэлэлцэж эхэлье.**

Улсын Их Хурлын тухай хуулийн 22 дугаар зүйлийн 22.2 дахь хэсэгт заасны дагуу уг асуудлыг хаалттай хэлэлцэх ёстой тул хуралдааныг хаалттай горимд шилжүүлэх шаардлагатай байна.

**С.Чинзориг:** Хуралдааны нээлттэй горимд шилжүүлсэн тул дараагийн асуудалд оръё. Ажлын хэсгийнхнийгээ дуудаарай.

**Хоёр.“Тогтоолын хавсралтыг шинэчлэн батлах тухай” Улсын Их Хурлын тогтоолын төслийн хэлэлцэх эсэх хэлэлцүүлгийг хэлэлцэж эхэлье.**

Ажлын хэсэг Сангийн сайд бөгөөд Эдийн засаг, хөгжлийн сайдын үүрэг гүйцэтгэгч Б.Жавхлан, Барилга, хот байгуулалтын сайд Б.Мөнхбаатар, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрчим хүчний сайд Тавинбэх, Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Хөгжлийн нэгдсэн бодлогын газрын даргын албан үүргийг түр орлон гүйцэтгэгч Ж.Ганбаяр, Эдийн засаг, хөгжлийн яамны Хөгжлийн судалгааны газрын даргын албан үүргийг түр орлон гүйцэтгэгч Б.Түмэндэлгэр, Барилга, хот байгуулалтын яамны Бодлого, төлөвлөлтийн газрын дарга Б.Гүнболд, мөн яамны Барилга, барилгын материал үйлдвэрлэлийн газрын дарга Д.Гантулга, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, Хяналт-шинжилгээ, үнэлгээ, дотоод аудитын газрын дарга Б.Алтансүх, мөн яамны Санхүүгийн хөрөнгө оруулалтын газрын дарга Б.Отгонцэцэг, Мал аж ахуйн бодлогын хэрэгжилтийг зохицуулах газрын Генетик нөөцийн хэлтсийн дарга Д.Батсүрэн, Мал эмнэлгийн ерөнхий газрын дарга Д.Батчулуун.

Төсөл санаачлагчийн илтгэлийг Сангийн сайд Жавхлан танилцуулна. Жжавхлан сайдын микрофоныг өгье.

**Б.Жавхлан:** Баярлалаа. Улсын Их Хурлын Эдийн засгийн байгын хорооны дарга эрхэм гишүүд ээ,

Улсын Их Хурлын 2020 оны 23 дугаар тогтоолоор баталсан Монгол Улсыг 2021-2025 онд хөгжүүлэх таван жилийн үндсэн чиглэлийн биелэлт, 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөрийн хэрэгжилтийг хуулийн хугацаанд гарган Засгийн газрын хуралдаанаар хэлэлцэн Улсын Их Хуралд өргөн мэдүүлсний дагуу танилцуулж байна.

Засгийн газар 2020-2024 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө, Засгийн газрын 2020 оны 12 дугаар сарын 9-ний өдрийн 203 дугаар тогтоолоор батлан хэрэгжүүлж байна.

**С.Чинзориг:** Юу уншчихав? Наадах чинь Тогтоолын хавсралтыг шинэчлэн батлах тухай тогтоолын төсөл шүү дээ. Жавхлан сайдын микроныг өгье.

**Б.Жавхлан:** Эдийн засгийн байнгын хорооны дарга, эрхэм гишүүд ээ,

Хөгжлийн бодлого төлөвлөлт, түүний удирдлагын тухай хууль болон Төсвийн тухай хуулийг үндэслэн “Алсын хараа 2050” Монгол Улсын урт хугацааны хөгжлийн бодлого, салбарын хөгжлийн зорилт, төсөл арга хэмжээтэй уялдуулан Монгол Улсыг 2021-2025 онд хөгжүүлэх таван жилийн үндсэн чиглэл, түүний хавсралт Монгол Улсын 2021-2025 оны хөрөнгө оруулалтын хөтөлбөрийг Улсын Их Хурлын 2020 оны 23 дугаар тогтоолоор баталсан. Гэсэн хэдий ч дэлхий даяар тархаад буй коронавируст халдвар цар тахлаас үүдэн улсын эдийн засаг, нийгэм, төсөв, санхүүгийн нөхцөл байдал өөрчлөгдсөнтэй холбоотойгоор төсөл, арга хэмжээний хэрэгжилт, удаашрах, санхүүжилт, саатах зэрэг хүндрэлүүд үүсээд байна.

Түүнчлэн цар тахлын үеийн эдийн засгийг эрчимжүүлэх хөгжлийн хязгаарлагч хүчин зүйлийг цаг алдалгүй шийдвэрлэх зорилготой Шинэ сэргэлтийн бодлого 2021 оны Улсын Их Хурлын 106 дугаар тогтоолоор батлагдсан билээ. Эдгээр хүчин зүйлүүдээс үүдэлтэйгээр хөгжлийн төсөл, арга хэмжээнүүдийг багтаасан таван жилийн үндсэн чиглэлийн хавсралт бичиг болох Улсын хөрөнгө оруулалтын хөтөлбөрийг өөрчлөлт оруулах, шинэчлэх шаардлага үүсээд байна.

Иймээс Хөгжлийн бодлого төлөвлөх, түүний удирдлагын тухай хуулийн 19.1.2 дахь заалтыг үндэслэн Монгол Улсыг 2021-2025 онд хөгжүүлэх таван жилийн үндсэн чиглэл батлах тухай Монгол Улсын Их Хурлын 2020 оны 23 дугаар тогтоолын хоёрдугаар хавсралт болох Монгол Улсын 2021-2025 оны хөрөнгө оруулалтын хөтөлбөрийг шинэчлэн батлах тухай Улсын Их Хурлын тогтоолын төслийг боловсрууллаа.

Тогтоолын хавсралтыг шинэчлэн батлах тухай Монгол Улсын Их Хурлын тогтоолын төслийг хэлэлцэн шийдвэрлэж өгөхийг хүсье. Баярлалаа.

**С.Чинзориг:** Баярлалаа. Төсөл санаачлагчийн илтгэл болоод, төслийн үзэл баримтлалтай холбогдуулан асуулт асуух Улсын Их Хурлын гишүүд нэрээ өгье. Асуулт асуух гишүүд нэрээ өгнө үү. Асуулт асуух гишүүн алга. Тэгвэл тогтоолын төслийн үзэл баримтлалтай холбогдуулан үг хэлэх гишүүн байна уу? Үг хэлэх гишүүн алга.

Санал хураалт явуулна. Саналын томьёоллоор санал хураалт явуулна.

“Тогтоолын хавсралтыг шинэчлэн батлах тухай” Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжих нь зүйтэй гэсэн томьёоллоор санал хураалт явуулъя.

Санал хураалт.

Санал хураалтад 12 гишүүн оролцож, 7 гишүүн дэмжиж, 58.3 хувиар санал дэмжигдэж байна.

Санал хураалт явуулж дууслаа.

Тогтоолын төслийг хэлэлцсэн талаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Булгантуяа танилцуулна.

“Тогтоолын хавсралтыг шинэчлэн батлах тухай” Улсын Их Хурлын тогтоолын төслийн хэлэлцэх эсэх хэлэлцүүлгийн явуулж дууслаа.

Гишүүдэд баярлалаа. Байнгын хорооны хуралдаан үүгээр өндөрлөж байна.

Одоо Засгийн газрын үйл ажиллагааны хөтөлбөрийн хэрэгжилт, 2021 оны үндсэн чиглэлийн хэрэгжилтийн биелэлтийг Төрийн байгуулалтын байнгын хороотой хамтарч хуралдана. Тэгэхээр гишүүд ирцэндээ байж байх ёстой юм байна.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН:Б.БАТГЭРЭЛ